Afrikanererfenis beskadig in Burgersdorp – praag.co.za
Afrikanererfenis beskadig in Burgersdorp
‘n Vryheidsoorlog-monument in Burgersdorp in die Oos-Kaap is in die vroeë oggendure met donkergroen verf bemors.
‘n Facebook-foto toon identifiseerbare EFF-lede voor die beskadigde monument.
Polisiewoordvoerder Ursula Roelofse het bevestig dat die monument van twee boerekrygers, wat in 1908 opgerig is, met verf gevandaliseer is.
Dit kom byna twee maande ná ‘n vlaag aanvalle op standbeelde en monumente regoor die land.
Dit is die jongste voorval in ‘n reeks voorvalle van vandalisme in die provinsie. Vroeër is die beeld van Koningin Victoria in Port Elizabeth en die Anglo-Boereoorlog-gedenksteen in Uitenhage ook beskadig.
Die Burgermonument is opgerig ter nagedagtenis aan die slag van Stormberg op 10 Desember 1899 tydens die Tweede Vryheidsoorlog, waarin dorpenaars omgekom het.
Twee van die boere-generaals, Koos Delarey en C.F. Beyers, het die onthulling van die monument in 1908 bygewoon.
Thembinkosi Mawonga, die munisipale bestuurder van dié dorp, het vroeër geweier om ‘n heining om die monument te plaas ten spyte daarvan dat die burgemeester, Ncedo Ngoqu, ingestem het.
In die week van 28 Julie verlede jaar is begin om die monument te omhein, maar toe kom die opdrag dat die werk dadelik gestaak moet word weens onenigheid tussen die burge­meester en die munisipale bestuurdeer.
Die Erfeniswet bepaal in afdelings 27, 29 en 34 dat alle provinsiale erfenisterreine beskerm moet word as dit ouer as 60 jaar is.
Die Burger- en Taalmonumente is 121 jaar oud.
Skrywer praagGepubliseer op 4 Junie 2015 5 Junie 2015 Kategorieë Afrikaanse nuus, NuusSleutelwoord Boere-oorlog, Burgersdorp, monument, vandalisme
Vorige Vorige artikel: Wêreld Ekonomiese Forum vir Afrika in Kaapstad begin
Volgende Volgende artikel: Ek skaam my!